Güterschuppen
Dè Güèterschopf, au Güèterschuppè, Güèterhallè odder Güèterboddè, diènt dè Zwǜschèlagerung vo Stugggüèter bim Übbergang zwǜschè dè dè Strõße un dè Ysèbaa odder zwůschè eim vo beidè un èm Schiff. Massègüèter wörrèd dègegè in spezièll dõdèfür bauté Aalaagè odder a dè Laddeschtrõß umgschlagè.

Uffbau  
Chlyni Güèterschöpf sin zmeischt sitlich a s EG hèrrè baut, wôrend größeri Güèterschöpf meischtens allei stôn. Bi dè richtig größerè Baanhööf, welli meischtens Chnotèbaanhööf sin, isch Gleisfäld für dè Guètervokeer uff dè andrè Sitè, d. h. gegèübber vom EG, zämmè mit èm Güèterschopf aaglait, z. B. bim Baanhof Immèdingè odder bim Baanhof z Büli. Oftmòls isch au no è Ladderampè a dè Güèterschuppè  hèrrè baut. Dè Güèterschuppè isch durch è Gleis uff dè eintè un durch è Strõß uff dè andrè Sitè a beidi Vokeersdräger aabundè, seltèner füürèd au Gleis dirèkt i s Innere vom Schopf. Zuè dè Erlyychterung vom Umschlag befindet isch dè Boddè vom Güèterschopf uff dè Höchi vom Boddè vo dè Strõßèfaarzüüg bzw. Ysèbaawägè.
Im Güèterschopf hèt s au d Güèterexpedition gää, dört hèt jeder sini Güèter uffgää un abhollè chönnè.

Baanbedryb 
Bi dè Güèterexpedition sin d Güèter uffgää worrè, wo für dè Boschtdransport z schwèr gsi sin. Für dè Warèfluss am Ort isch dè Güèterschopf wichtig gsi, well er dè Warèfluss èrscht i d Gäng brocht hèt. Meischtens isch nu Stückguèt aagnõ worrè, well d War unterwägs i dè Regel meemòls umgladdè wörrè hèt müèsè. Doch d Art vom Umschlag isch personalintensyv gsi; d Rationalisyrung nõch èm Zweitè Wältchrièg hèt unter andrem dèzuè gfüürt, dass 1961 d Eurobalèttè ygfüürt worrè isch. Sèll hèt zwar dè Umschlag lychter gmacht, abber s meefache Umladdè wôrend m Dransport isch blibbè.

Gegèwärtigi Vowendung 
Durch Umorganisation un Volagerung vom Stüggguètvokeer uff d Strõß sin fascht alli Güèterschöpf übberflüssig worrè. Voeinzelt sin d Güèterschöpf vo Firmè übbernõ worrè un als Gleisaaschluss bruucht worrè. Sèlli Wittervowèndung isch allerdings durch Strychung vo dè Bediènung von è baar Baanhööf au sèltè worrè, well d Frachtmengi bi söttigè Kundè meischtens nit langè duèt. Diè meischtè Güèterschöpf sin abgrissè worrè, andri sin für voschiddèni andri Zwèck bruucht worrè odder stôn leer. Leer un abgrissè drǜfft uff d Güèterschuppè vom Baanhof z Büli zuè, wo abgrissè un blatt gmacht worrè isch, nõchdèm er lang nǜmmi bruucht worrè isch. In sèltènè Fäll isch dè Güèterschopf au umgmodlèt worrè, z. B. als Museum im Baanhof Zollhuus.

Weblinggs 

 zeno.org Definition vom Victor vo Röll für èn Güèterschuppè

Ysebahninfraschtruktur